Der er penge i befolkningstilvækst, og i Rebild Kommune har man i dag nået et mål, som selv borgmesteren havde svært ved at tro på, da det blev sat. - Siden tilbage i 2014 har vi arbejdet på at skaffe nye borgere til kommunen. Vi satte et vildt mål dengang om at være 29.500 i 2017, og det troede jeg helt ærligt ikke på dengang. Men det mål nåede vi i første halvdel af 2017, og så måtte vi jo lave et nyt, siger en glad borgmester Leon Sebbelin. Den nye ambition hed 30.000 borgere i Rebild Kommune, og slutningen af maj måned var man lige ved at nå i mål. Der manglede kun et par stykker. - Men så fik vi et par fraflytninger, og så måtte vi pakke gaverne væk for en stund. Men for en uges tid siden fortalte embedsmændene mig, at nu var den altså god nok, fortæller borgmesteren. Derfor troppede han i dag op med blomster og biografbilletter hos Line Engedal Christensen og Mads Christensen, der er flyttet til Støvring fra Randers. De har købt stort hus, og Line er nyuddannet ergoterapeut og begynder i vikariat i Brønderslev på mandag, mens Mads har startet eget tømrerfirma. Parret er flyttet til Rebild Kommune og Støvring, blandt andet fordi de begge har familierelationer i det nordjyske: - Vi savnede den nærhed og det fællesskab, vi synes, der er i en mindre by som Støvring. Samtidig oplever vi, at der er stor gæstfrihed og åbenhed her, siger Line Engedal Christensen efter at være blevet overrasket af Leon Sebbelin. Fraflytning ved studiestart og tilflytning ved småbørn I Rebild Kommune ser man ligesom mange andre kommuner uden videregående uddannelser, at de unge flytter fra byen, når de skal på eksempelvis gymnasiet eller universitetet, og så flytter nye borgere til, når de får børn og fast arbejde. - Vi har kørt en målrettet kampagne mod de unge mennesker, og vi mener også, at vi har meget at tilbyde dem med fred og ro, den laveste kriminalitet i Nordjylland, skov og natur og en god infrastruktur, lyder det fra Leon Sebbelin. Og succesen ser ud til at avle mere succes. For siden man nåede frem til Line og Mads som nummer 29.999 og 30.000 på kommunelisten, er hele 26 nye borgere flyttet til Rebild Kommune. Og der er penge i tilflytterne. - På fem år er vi vækstet med 1.200 borgere, og det betyder, at vi får 60 millioner kroner ekstra i bloktilskud at drive kommune for. Selvom der følger udgifter med, så betyder det, at vi ikke skal skalere ned. Butikkerne får øget omsætningen, og foreningerne vokser. Kommunen tror så meget på, at tilflytningen vil fortsætte de kommende år, at man forventer, at indbyggertallet i 2030 hedder 32.000.
Et nyt tilflytterpar med adresse i Rebild betyder, at befolkningstallet runder en milepæl. Borgmesteren troede ikke selv på det ambitiøse mål.